Raġel ta' 59 sena minn San Ġwann ingħata l-libertà proviżorja wara li kkontesta l-akkużi kontrih. Hu kien akkużat li kkaġuna ġrieħi gravi lil martu nhar it-Tnejn li għadda fir-residenza tagħhom. Fil-Qorti nstema kif il-koppja kellhom argument u l-mara spiċċat il-poliklinika tal-Floriana u wara l-isptar Mater Dei minħabba li sofriet ġrieħi gravi. L-avukat tal-akkużat, Patrick Valentino ikkontesta dan u qal li l-mara ma kellha l-ebda ksur, punti fil-wiċċ jew qtugħ u soffriet biss minn xi abbrażżjonijiet. L-Ispettur Sherona Buhagiar qalet li l-mara kellha ċertifikat tat-tabib li kellha ġrieħi gravi, bid-difiża ssostni li tabib mhux bilfors jifhem fil-liġi u ma jagħmilx distinzjoni bejn feriti gravi u mhux skont it-termini tal-liġi. Wara li nstema dan, il-Maġistrat Charmaine Galea qalet li l-ispettur Buhagiar ma tistax telabora dwar dan il-fatt minħabba li din hi kwitjoni medika. L-avukat Valentino qal li r-raġel jista' jmur jgħix ma' oħtu San Ġiljan u l-fatt li għandu kondotta nadifa m'għandux iwassal biex jibqa' arrestat. L-akkużat qal lill-Qorti, 'il-post huwa tagħna – ta' ommi u ta' missieri". Il-Prosekuzzjoni oġġezzjonat għall-pleġġ u qalet li dawn huma akkużi serji u gravi. Kompliet tgħid fil-qorti li hemm il-biża li jiġu kkontaminati l-provi peress li l-mara, li hija l-unika xhud, għad trid tagħti d-depożizzjoni tagħha. Wara li saret mistoqsija fil-Qorti, ħareġ li l-koppja mhux għaddejjin minn proċess ta' seperazzjoni. L-Ispettur Buhagiar qalet ukoll li hija nfurmata li l-akkużat kien tressaq il-Qorti 10 snin ilu fuq reati simili u l-mara ħafritlu. "Għandkom rapport tal-Appoġġ"? staqsiet il-Qorti, bil-prosekuzzjoni twieġeb fin-negattiv. Huwa ngħata pleġġ fuq depożitu ta' €2,000 u garanzija personali ta' €5,000 u ġie ordnat li ma jkellimx lil martu jew jibgħatilha messaġġi lanqas permezz tat-tfal, li jiffirma nhar ta' Tnejn u Sibt fl-Għassa tal-Pulizija u li jkun id-dar ta' San Ġiljan fil-11pm u ma joħroġx qabel is-6.00am. Il-Qorti ħarġet ordni ta' protezzjoni fil-konfront tal-mara, u wissietu li jekk jikser din l-ordni jista' jeħel €7,000 multa jew sentejn ħabs. .td_uid_3_614b2ac612cb1_rand.td-a-rec-img{text-align:left}.td_uid_3_614b2ac612cb1_rand.td-a-rec-img img{margin:0 auto 0 0}